
Γιγαντώνεται η ενδοοικογενειακή βία – Ενημέρωση της τρίτης ηλικίας για 
τα σημάδια της και τους τρόπους αντίδρασης   
Από θεατές των εκρηκτικών οικογενειακών διενέξεων τα παιδιά βρίσκονται πια στο επίκεντρο εκδήλωσης κακοποιητικών συμπεριφορών. 
Τις ανησυχητικές διαστάσεις που προσλαμβάνει η ενδοοικογενειακή βία σε όλο το φάσμα του νομού με ολοένα αυξημένα κρούσματα να καταγράφονται στην πλευρά των ανηλίκων, επισήμαναν τα αστυνομικά στελέχη του Γραφείου Αντιμετώπισης Ενδοοικογενειακής Βίας της Αστυνομικής Διεύθυνσης Κιλκίς Σαββούλα Παναγωτίδου και Νίκος Κατακαλίδης στη σημερινή ενημερωτική εκδήλωση για την ενδοοικογενειακή βία που πραγματοποιήθηκε στο ΚΑΠΗ του Δήμου Κιλκίς.
Οι αστυνομικοί αναφέρθηκαν σε μικρές πικρές ιστορίες που έχουν συλλέξει από τη βραχύβια εμπειρία των δυόμισι ετών στο Γραφείο Αντιμετώπισης Ενδοοικογενειακής Βίας και επέστησαν την προσοχή των ανθρώπων της τρίτης ηλικίας στους τρόπους με τους οποίους πρέπει να αναγνωρίζουν τα σημάδια της βίας και στους μηχανισμούς που διαθέτει η Πολιτεία για την προστασία και την υποστήριξή τους. Συμβούλευσαν τους ηλικιωμένους να είναι πιο υποψιασμένοι σε όσα συμβαίνουν γύρω τους, να μην μείνουν απαθείς, και τους παρότρυναν εάν αντιληφθούν ότι μια κατάσταση είναι προβληματική ή εάν γνωρίζουν κάποιο θύμα που υφίσταται βία αλλά δεν έχει το θάρρος ή τη δύναμη να ζητήσει βοήθεια, να καταγγείλουν το περιστατικό στην Αστυνομία  (100) στο Γραφείο Αντιμετώπισης Ενδοοικογενειακής Βίας (τηλ. 23410 77019) και εάν πρόκειται για ανήλικο στο ‘’Χαμόγελο του Παιδιού’’ (εθνική τηλεφωνική γραμμή SOS 1056).  
 Σύμφωνα με στατιστικά στοιχεία που παρουσίασε ο κ. Κατακαλίδης από τον Ιούνιο του 2024, οπότε και ξεκίνησε η λειτουργία της νέας υποστηρικτικής αστυνομικής δομής, έχει χειριστεί διακόσιες πενήντα υποθέσεις ενδοοικογενειακής βίας, οι περισσότερες εκ των οποίων αφορούν τα αστικά κέντρα του νομού.  
Την εκδήλωση χαιρέτισαν ο Δήμαρχος Κιλκίς Δημήτρης Κυριακίδης και η Αντιδήμαρχος Αικατερίνη Γιαννακούλα – Ζιούτα υπογραμμίζοντας μεταξύ άλλων ότι ο Δήμος Κιλκίς δείχνει μηδενική ανοχή στη βία και οι κοινωνικές του υπηρεσίες απλώνουν δίχτυ προστασίας σε επίπεδο πρόληψης και διαχείρισης κακοποιητικών συμπεριφορών ενώ εκθείασαν τη συνεργασία με τις τοπικές αρχές (Αστυνομική Διεύθυνση, Εισαγγελία Κιλκίς), η οποία είναι δηλωτική, όπως συμπληρωματικά ανέφερε η Προϊσταμένη της Διεύθυνσης Κοινωνικής Πολιτικής και Αλληλεγγύης Στέλλα Ξάκη, της ολιστικής προσέγγισης και αντιμετώπισης των υποθέσεων ενδοοικογενειακής βίας. 
Την πρωτοβουλία για τη διοργάνωση της ενημερωτικής εκδήλωση είχαν από κοινού 
 ο Δήμος Κιλκίς και η Αστυνομική Διεύθυνση Κιλκίς συμμετέχοντας στην ενημερωτική καμπάνια του Υπουργείου Προστασίας του Πολίτη ‘’25 μέρες δράσης: Μαζί σπάμε τη σιωπή’’ για τη Διεθνή Ημέρα Εξάλειψης της Βίας κατά των Γυναικών, η οποία υλοποιείται σε συνεργασία με το Υπουργείο Κοινωνικής Συνοχής και Οικογένειας.  
